| **Hugh Owen** |
| --- |
|  |
| Gimė | 1804 m. sausio 14 d.Langeinveno k. Anglesis, Velsas Velsas |
| Mirė | 1881 m. lapkričio 20 d. (77 metai)Mentonas, Prancūzija Prancūzija |
|  |
| Veikla | švietėjas |

Seras **Hju Ovenas** (angl. *Hugh Owen*, 1804 m. sausio 14 d. – 1881 m. lapkričio 20 d.) – Velso aukštojo mokslo pionierius. Jis buvo pagrindinis Velso universiteto koledžo Aberistvite steigėjas.

Biografija
----------

Gimė Langeinveno (val. *Llangeinwen*) kaime Anglesyje, sulaukęs 21 m. išvyko į Londoną dirbti įgaliotinio raštininku. 1836 m. pradėjo dirbti Vargšų įstatymo komisijoje, o 1853 m. tapo jos vyriausiuoju tarnautoju.

H. Ovenas tapo Londone įsikūrusios Britų ir užsienio mokyklų draugijos nariu ir 1843 m. paskelbė atvirą kreipimąsi į Velso tautą, kuriame teigė esant būtina Velse steigti britų ir užsienio mokyklas. Kaip nonkonformistas, jis palaikė nekonfesinių dieninių mokyklų idėją. H. Ovenas atliko svarbų vaidmenį, kad 1843 m. Šiaurės, o vėliau ir Pietų Velse būtų paskirtas Britų ir užsienio mokyklų draugijos patikėtinis.

1846 m. H. Ovenas tapo Kambro švietimo draugijos garbės sekretoriumi ir paskelbė dar vieną kreipimąsi, raginantį Velse steigti mokyklas. Dėl jo kampanijos buvo įkurta ne viena mokykla, tačiau ši kampanija atskleidė kitą bėdą: kvalifikuotų mokytojų trūkumą. 1856 m. jis buvo vienas iš judėjimo, siekiančio Bangore įsteigti mokytojus ruošiantį koledžą, iniciatorių. Jis turėjo viziją įsteigti dar vieną pedagogikos koledžą Pietų Velse, kitą – specialiai moterims Svonsyje ir įkurti Velso universitetą. 1863 m. buvo sudarytas komitetas, skirtas rinkti lėšas Velso universitetui Aberistvite įkurti. 1867 m. šis komitetas jau galėjo pigiai nupirkti seną „Pilies viešbutį" (angl. *Castle Hotel*), ir 1872 m. universitetas buvo atidarytas. Jis buvo finansiškai nestabilus, todėl H. Ovenas išėjo į pensiją, kad galėtų surinkti lėšų, padengti skolas ir pasirūpinti universiteto ateitimi.

H. Ovenas trumpą laiką buvo Londono mokyklų tarybos narys, 1872 m. balandį jis į ją buvo išrinktas, kad užpildytų atsitiktinai likusią laisvą vietą. 1873 m. lapkritį vykusiuose tarybos rinkimuose jis atsisakė kandidatuoti.

H. Ovenas matė būtinybę gerinti vidurinių mokyklų švietimą, kad į naująjį universitetą stotų pakankamai gerai paruošti abiturientai. 1880 m. Kernarvone vykusiame Nacionaliniame Velso muzikos ir literatūros festivalyje Garbingosios vieningųjų brolių draugijos (angl. *Honourable Society of Cymmrodorion*, val. *Anrhydeddus Gymdeithas y Cymmrodorion*) nariams skaitė ataskaitą „Tarpinis švietimas Airijoje ir vidurinis švietimas Velse". Galiausiai tuo buvo pasiekta, kad 1889 m. buvo priimtas Velso vidurinio lavinimo įstatymas.

H. Ovenas 1881 m. rugpjūtį buvo įšventintas į riterius, tačiau po trijų mėnesių Mentone, Prancūzijoje mirė. Palaidotas Abni Parko kapinėse Londone.

Įamžinimas
----------

Sero Hju Oveno mokykla Kernarvone, taip pavadinta jo garbei
Pagrindinei bibliotekai Aberistvito universitete suteiktas Hju Oveno vardas, taip pat vidurinė mokykla Kernarvone vališkai pavadinta *Ysgol Syr Hugh Owen* ― Sero Hju Oveno mokykla.

Išnašos
-------

1. ↑
2. 1 2 3 4  „Owen, Hugh (1804–1881)". Dictionary of National Biography. London: Smith, Elder & Co. 1885–1900.
3. ↑  „London School Board". *The Morning Post*. 5 April 1872. p. 5.
4. ↑  „London School Board". *The Morning Post*. 25 September 1872. p. 2.
5. ↑  „Hugh Owen Library". Nuoroda tikrinta 2021-02-26.
6. ↑  „Ysgol Syr Hugh Owen". Nuoroda tikrinta 2021-02-26.